Sigbjørn Skåden

**Sigbjørn Skåden** (født 4. januar 1976 i Tromsø) er en samisk forfatter og kulturarbeider fra Planterhaug (nordsamisk: *Lánttedievvá*) i Tjeldsund, tidligere Skånland kommune. Han har senere bosatt seg i Tromsø. 

I 1997 var han blant stifterne av ungdomsforeninga Stuornjárgga Sámenuorak (tilknyttet Norske Samers Riksforbund), som i 1999 startet opp Márkomeannu  – en samisk kultur- og musikkfestival som arrangeres i grenseområdet mellom Tjeldsund kommune i Troms og Evenes kommune i Nordland og jobber for å fremme markasamisk kultur. 

Han har studert litteratur og har hovedfag i litteraturvitenskap fra Universitetet i Tromsø. Han har også en mastergrad i britisk litteratur fra University of York. For perioden 2022–2025 er han oppnevnt som rådsmedlem i Norsk kulturråd.

Han er sønn av Asbjørg Skåden, som var lærer og sametingsrepresentant 1997–2001.

## Forfatterskap
I 2004 debuterte Sigbjørn Skåden som forfatter med det episke langdiktet *Skuovvadeddjiid gonagas*. Handlingen er hentet fra ei samisk bygd i Ofotenregionen i mellomkrigstiden. Diktet er lagt over myten om den evige jøde, og følger den unge, samiske mannen Jusup, som vender tilbake til hjembygda etter flere år i Sør-Norge. I 2005 var Skåden årets unge artist på Riddu Riđđu, hvor han framførte en dramatisert oppsetning av diktet. I 2007 ble boka utgitt på norsk med tittelen *Skomakernes konge*, gjendiktet av han selv. Samme år ble *Skuovvadeddjiid gonagas* nominert til Nordisk råds litteraturpris. I 2007 var han også prologforfatter for Festspillene i Nord-Norge.

I november 2009 kom diktsamlinga *Prekariáhta lávlla*. Diktene følger de samiske karakterene Debbie og Ian, som har fått navn etter Joy Division-vokalist Ian Curtis og hans kone Deborah Curtis. I *Prekariáhta lávlla* trekkes det ei linje mellom samenes kulturpolitiske oppvåkning på 70- og 80-tallet og postpunkbevegelsen – en musikkbevegelse som oppstod i Nord-England på siste halvdel av 70-tallet. 

Høsten 2010 gikk Skåden ut i det samiske ungdomsmagasinet ''Š'' og avslørte seg selv som forfatter av den anonymiserte bloggromanen *Ihpil: Láhppon mánáid bestejeaddji*. Boka utgir seg for å være en gjengivelse av en blogg skrevet av ei ung, lesbisk samejente som ble funnet druknet i Tromsø havn i desember 2007. Romanen ble skrevet fortløpende som en blogg høsten 2007, før den sommeren 2008 ble utgitt i bokform etter bloggerens angivelige død. I bokutgivelsen er det den fiktive samejentas bloggeralias "Ihpil" som står oppført som forfatter. Boka kom i norsk oversettelse i april 2010 med tittelen *Ihpil: De fortapte barns frelser*. 

I 2012 gav han ut ei faktabarnebok om samer med tittelen *Sámit*/*Samer*. Boka er gitt ut i to versjoner, på nordsamisk og norsk, i Cappelen Damms faktaløveserie.

Skåden fikk utdelt *Arbeidsstipend for nordnorske forfattere* i 2021, et stipend utbetalt av Troms og Finnmark fylkeskommune og Nordland fylkeskommune.

## Bibliografi
* 2004: *Skuovvadeddjiid gonagas* (lyrikk), Skániid girjie
** 2007: *Skomakernes konge* (lyrikk), bokmålsutgave, Skániid girjie
* 2008: *Ihpil: Láhppon mánáid bestejeaddji* (dagbokroman), Skániid girjie
** 2010: *Ihpil: De fortapte barns frelser* (dagbokroman), bokmålsutgave, Skániid girjie
* 2009: *Prekariáhta lávlla* (lyrikk), Skániid girjie
* 2012: *Sámit/Samer* (faktabok for barn), Cappelen Damm
* 2014: *Våke over dem som sover* (roman), Cappelen Damm
* 2019: *Fugl* (roman), Cappelen Damm
* 2025: *Planterhaug* (roman), Cappelen Damm
** 2025: *Láŋtdievvá* (roman), nordsamisk utgave, Cappelen Damm

;Som redaktør 
* 2003: *Riimiin rámiin - tornesamisk ungdomsantologi*, Skániid girjie
* 2010: *Samiske stedsnavn i Skánik/Skånland* &ndash; Skániid girjie

## Priser
* Havmannprisen 2014 for romanen *Våke over dem som sover*

## Referanser


## Kilder
*Presentasjon av Sigbjørn Skåden i Forfatterkatalogen på Forfattersentrums nettsider